Liggaam van ekspedisielid op pad terug na SA | Maroela Media
Prasa: Mbalula het volle vertroue in nuwe administrateur
Foto's: Helikopters bring tientalle na veiligheid
Ramaphosa: 'Beurtkrag is vernietigend vir land'
Liggaam van ekspedisielid op pad terug na SA
Gough-eiland Foto: Panoramio.com
Die liggaam van Johannes Adriaan Hoffman, 'n lid van die departement van omgewingsake se oorwinterspan wat onlangs tydens sy tweede ekspedisie na Gough-eiland in die Suid-Atlantiese Oseaan gesterf het, is op pad terug na Kaapstad.
Hoffman het, met meer as 15 jaar ervaring, as 'n elektroniese tegnikus aan die ontwikkeling en instandhouding van elektroniese en kommunikasiestelsels gewerk. Hy het al soortgelyke ekspedisies vir die departement in sy Suid-Afrikaanse Nasionale Antarktiese Program na Marioneiland en Antarktika-basis onderneem.
Die SA Agulhas, wat op 21 Februarie Kaapstad verlaat het om na die eilande te vaar, het verlede Donderdag daar aangekom. "'n Kapelaan, wat ook 'n gekwalifiseerde traumaberader is, en 'n ingenieur wat Hoffman gaan vervang was aan boord," het Zolile Nqayi, woordvoerder van die departement van omgewingsake, Maandag aan Maroela Media gesê.
"Ná 'n kort seremonie is Hoffman se liggaam met die nodige sorg op die vaartuig gelaai. Die kapelaan het beradingsessies aan die ander bemanningslede verskaf. Die vaartuig het Vrydag die eiland verlaat en sal na verwagting vandeesweek in Kaapstad aanland, afhangend van die weersomstandighede," het Nqayi gesê.
Die oorsaak van Hoffman se dood is nog nie bevestig nie. 'n Nadoodse ondersoek sal in Suid-Afrika gedoen word. Daar word vermoed dat hy versmoor het nadat hy aan kos verstik het. Hy is dood op sy bed aangetref.